b'\n_START_ARTICLE_\nAlois Hitler\n_START_PARAGRAPH_\nAlois Hitler (synt. Alois Schicklgruber; 7. kes\xc3\xa4kuuta 1837 Strones, Waldviertel, It\xc3\xa4valta \xe2\x80\x93 3. tammikuuta 1903, Leonding, Waldviertel, It\xc3\xa4valta) oli it\xc3\xa4valtalainen tullivirkailija ja Adolf Hitlerin is\xc3\xa4.\n_START_SECTION_\nSyntym\xc3\xa4\n_START_PARAGRAPH_\nAlois Schicklgruber syntyi pieness\xc3\xa4 Stronesin maalaiskyl\xc3\xa4ss\xc3\xa4 It\xc3\xa4vallan Waldvierteliss\xc3\xa4 ("Mets\xc3\xa4nelj\xc3\xa4nnes") 1837. H\xc3\xa4nen \xc3\xa4itins\xc3\xa4 oli naimaton 42-vuotias maalaisnainen Maria Anna Schicklgruber, joka ei suostunut kertomaan is\xc3\xa4n nime\xc3\xa4 kastetilaisuudessa. Alois asui ensimm\xc3\xa4iset vuotensa isois\xc3\xa4ns\xc3\xa4 Johanneksen luona \xc3\xa4itins\xc3\xa4 kanssa.\n_START_SECTION_\nNuoruus\n_START_PARAGRAPH_\nJ\xc3\xa4lkik\xc3\xa4teen is\xc3\xa4ksi merkitty kiertelev\xc3\xa4 myll\xc3\xa4rin apulainen Johann Georg Hiedler meni naimisiin Maria Annan kanssa viisi vuotta Aloisin syntym\xc3\xa4n j\xc3\xa4lkeen, mutta ei el\xc3\xa4ess\xc3\xa4\xc3\xa4n tunnustanut Aloisia pojakseen. Viisi vuotta kest\xc3\xa4nyt avioliitto p\xc3\xa4\xc3\xa4ttyi Maria Annan kuolemaan, jolloin Johann Georg ilmeisesti jatkoi kulkurin el\xc3\xa4m\xc3\xa4\xc3\xa4ns\xc3\xa4, kuollen itsekin viisi vuotta my\xc3\xb6hemmin. Johann Georg Hiedler on yksi todenn\xc3\xa4k\xc3\xb6isin\xc3\xa4 pidetyist\xc3\xa4 isois\xc3\xa4ehdokkaista._NEWLINE_Johann Nepomuk H\xc3\xbcttler, Johann Georgin nuorempi veli toimi Aloisin kasvatti-is\xc3\xa4n\xc3\xa4. Alois k\xc3\xa4ytti \xc3\xa4itins\xc3\xa4 sukunime\xc3\xa4 Schicklgruber aina vuoteen 1876, kunnes Johann Nepomuk kuulututti veljens\xc3\xa4 Johann Georgin Aloisin is\xc3\xa4ksi taatakseen h\xc3\xa4nelle oikeuden suvun perint\xc3\xb6rahoihin. Johann Georg oli tuolloin ollut kuolleena jo 20 vuotta. Samalla Johann Nepomukin vaatimuksesta 39-vuotias Alois vaihtoi sukunimens\xc3\xa4. Hiedlerin tai H\xc3\xbcttlerin sijasta todistuksen laatinut pappi kirjoitti sukunimen muotoon Hitler. Johann Nepomuk H\xc3\xbcttlerin ottopojastaan kantaman vastuun ja h\xc3\xa4nen nimest\xc3\xa4\xc3\xa4n huolehtimisen sek\xc3\xa4 j\xc3\xa4lkel\xc3\xa4isten yhdenn\xc3\xa4k\xc3\xb6isyysseikkojen vuoksi h\xc3\xa4nt\xc3\xa4 pidet\xc3\xa4\xc3\xa4n hyvin mahdollisena ehdokkaana Aloisin biologiseksi is\xc3\xa4ksi. Teorian mukaan Johann Nepomuk ei olisi tunnustanut Aloisia pojakseen oman perheens\xc3\xa4 vuoksi.'